B. Bugár, podpredseda NR  SR: (2002-02-12):
Dávam slovo spravodajcovi, ktorého určil navrhnutý gestorský, ústavnoprávny výbor, pánovi poslancovi Alexejovi Ivankovi. Pán poslanec, nech sa páči. A. Ivanko, poslanec: Ďakujem za slovo. Vážený pán predsedajúci, vážené kolegyne, vážení kolegovia, dovoľte mi, aby som v súlade s § 73 ods. 1 zákona Národnej rady o rokovacom poriadku v znení neskorších predpisov vystúpil v prvom čítaní o návrhu skupiny poslancov Národnej rady Slovenskej republiky na vydanie ústavného zákona o ochrane verejného záujmu pri výkone funkcií verejných činiteľov (tlač 1332). Konštatujem, že predmetný návrh spĺňa z formálnoprávnej stránky všetky náležitosti uvedené v § 67 a § 68 zákona Národnej rady o rokovacom poriadku v znení neskorších predpisov, ako i náležitosti určené v legislatívnych pravidlách. Som toho názoru, že predložený návrh ústavného zákona systémovo nadväzuje na už existujúcu zákonnú úpravu na úrovni bežných zákonov pre jednotlivé kategórie verejných činiteľov. Je to zákon č. 385/2000 Z. z. o sudcoch a prísediacich. Ďalej je to zákon č. 154/2001 Z. z. o prokurátoroch a právnych čakateľoch prokuratúry. Ďalej je to zákon č. 312/2001 Z. z. o štátnej službe a o zmene a doplnení niektorých zákonov. A čiastočne je to tiež zákon č. 313/2001 Z. z. o verejnej službe. Tí, ktorí pracujú v jednotlivých zložkách verejnej moci, získavajú moc nad právami a slobodami jednotlivcov nad ekonomikou. Preto sa vyžaduje, aby bol výkon pridelených právomocí realizovaný vo verejnom záujme. Verejná správa je tak povinná realizovať verejný záujem. Ku konfliktu záujmov dochádza, ak je predstaviteľ verejnej moci vo svojej činnosti ovplyvnený osobnými pohnútkami. Už aj podozrenie, že by sa tak mohlo stať, môže v konečnom dôsledku spôsobiť významnú škodu na dôveryhodnosti inštitúcií verejného sektora. Návrh ústavného zákona vychádza z využitia skúseností, z analogických právnych úprav zahraničia. Je v súlade s medzinárodnoprávnymi záväzkami Slovenskej republiky. Vzhľadom na oprávnenia, ktoré pre mňa ako spravodajcu výboru vyplývajú z § 73 zákona Národnej rady o rokovacom poriadku, odporúčam, aby sa Národná rada Slovenskej republiky uzniesla v zmysle § 73 ods. 3 písm. c) rokovacieho poriadku Národnej rady v znení neskorších predpisov na tom, že po rozprave odporučí predmetný návrh ústavného zákona prerokovať v druhom čítaní. V zmysle § 74 ods. 1 zákona Národnej rady o rokovacom poriadku v znení neskorších predpisov a v súlade s rozhodnutím predsedu Národnej rady č. 1463 zo 14. januára 2002 odporúčam prideliť návrh skupiny poslancov Národnej rady na vydanie ústavného zákona o ochrane verejného záujmu pri výkone funkcií verejných činiteľov (tlač 1332) na prerokovanie všetkým výborom Národnej rady Slovenskej republiky okrem Mandátového a imunitného výboru Národnej rady, Výboru Národnej rady pre európsku integráciu, Osobitného kontrolného výboru Národnej rady na kontrolu činnosti Slovenskej informačnej služby a Osobitného kontrolného výboru Národnej rady na kontrolu činnosti Vojenského spravodajstva. V súlade s návrhom predsedu Národnej rady navrhujem, aby úlohy gestorského výboru plnil Ústavnoprávny výbor Národnej rady. Ďalej odporúčam, aby ho výbory, ktorým bol návrh ústavného zákona pridelený, prerokovali v lehote do 14. marca 2002 a gestorský výbor v lehote do 15. marca 2002. Pán predsedajúci, skončil som, otvorte rozpravu k tomuto bodu rokovania.